ai4bharat/Pralekha huggingface dataset:
கலாசாரத்துறை அமைச்சகம்
மகாத்மா காந்தி 150வது பிறந்தநாள் விழா: குடியரசுத் தலைவர் தலைமையில் தேசிய கமிட்டிக் கூட்டம்
மகாத்மா காந்தியின் 150ஆவது பிறந்த நாள் விழாவைக் கொண்டாடுவதற்கான தேசியக் கமிட்டியின் கூட்டம் குடியரசுத் தலைவர் மாளிகையில் இன்று  நடைபெற்றது. கூட்டத்திற்குக் குடியரசுத் தலைவர் திரு. ராம்நாத் கோவிந்த் தலைமை வகித்தார். குடியரசுத் தலைவர் தலைமையில் அமைந்த இந்த தேசியக் கமிட்டியில் குடியரசுத் துணைத் தலைவர், பிரதம மந்திரி, மத்திய அமைச்சர்கள், முன்னாள் பிரதமர்கள், மாநில முதலமைச்சர்கள், நாடாளுமன்றத்தின் மூத்த உறுப்பினர்கள், பல்வேறு கட்சிகளைச் சேர்ந்த அரசியல் தலைவர்கள், காந்தியவாதிகள், சமூகச் சிந்தனையாளர்கள், நாட்டின் பல்வேறு பகுதிகளைச் சார்ந்த சமூக ஆர்வலர்கள் இடம்பெற்றுள்ளனர். மொத்தம் 125 பேர் கொண்ட இந்த தேசிய கமிட்டியில் 116 பேர் இந்தியாவைச் சேர்ந்தவர்கள்.
இவர்களுடன் ஐ.நா. மன்றத்தின் முன்னாள் தலைமைச் செயலர்கள் திரு. கோஃபி அன்னன், திரு. பான் கீ மூன், நோபல் பரிசு பெற்ற ஆர்ச் பிஷப் டெஸ்மண்ட் டூடு , அமெரிக்காவின் முன்னாள் துணை அதிபர் திரு. அல் கோர் உள்ளிட்ட 9 சர்வதேச பிரமுகர்களும் இடம்பெற்றுள்ளனர்.
இன்று நடைபெற்ற கூட்டத்தில் வெளிநாடுகளைச் சேர்ந்த இருவர் உள்பட மொத்தம் 82 உறுப்பினர்கள் பங்கேற்றனர்.
கூட்டத்தில் குடியரசுத் தலைவர் திரு. ராம்நாத் கோவிந்த் பேசியதாவது:
“மகாத்மா காந்தி இந்தியாவுக்கு மட்டும் சொந்தமானவர் அல்ல. மனித குலத்துக்கு அளிக்கப்பட்ட இந்தியாவின் மிகச் சிறந்த வெகுமதிகளில் ஒன்றாக அவர் திகழ்கிறார். அவரது பெயர் பல்வேறு கண்டங்களைக் கடந்தும் அதிர்வலையை ஏற்படுத்திக் கொண்டிருக்கிறது.
இருபதாம் நூற்றாண்டில் மிகுந்த செல்வாக்கு மிக்க இந்தியத் தலைவராக
மகாத்மா காந்தி விளங்குகிறார். ஜனநாயக வழியில் விடுதலைக்காகப் போராடுவது, கொல்லாமை, அனைவரையும் இணைத்துச் செயல்படுவது ஆகியவற்றில் அவர் பிறருக்குத் தூண்டுகோலாக விளங்குகிறார். நமது சமூகத்தின் மக்கள், அரசியல் கோட்பாடுகள், அரசாங்கத்தின் கொள்கைகள், நம் நாட்டின் நம்பிக்கைகள், விருப்பங்கள், நமது நாட்டுமக்கள் ஆகிய அனைத்துப் பிரிவினருக்கும் நேர்மையின் அடையாளமாக மகாத்மா காந்தி திகழ்கிறார். அவரது பாரம்பரியம் மிகுந்த வளமை கொண்டது, விரிவானது. எனவே, ஏதோ ஒரு சில நாள்களோ சில மணி நேரமோ சந்தித்துப் பேசுவது நியாயமாக இருக்காது”
இவ்வாறு குடியரசுத் தலைவர் பேசினார்.
குடியரசுத் தலைவரின் விரிவான உரையைக் காணவும் தேசியக் கமிட்டியில் இடம்பெற்றோரின் பட்டியலை அறியவும். இணையதளம்: www.pib.nic.in
மின்னணு மற்றும் தகவல் தொழில்நுட்பம்
2019-ஆம் ஆண்டு மென்பொருட்கள் தேசியக் கொள்கைக்கு மத்திய அமைச்சரவை ஒப்புதல்
இந்தியாவை மென்பொருட்கள் நாடாக வளர்ச்சியடையச் செய்வதற்கான 2019 மென்பொருள் தேசியக் கொள்கைக்கு பிரதமர் திரு நரேந்திர மோடி தலைமையில் நடைபெற்ற மத்திய அமைச்சரவை ஒப்புதல் அளித்துள்ளது.
மென்பொருள் சுற்றுச் சூழலானது, கண்டுபிடிப்புகள், அறிவு சார்ந்த சொத்து உருவாக்கம் மற்றும் உற்பத்தியில் பெரிய அளவில் மதிப்பீட்டை அதிகப்படுத்தும் கூறுகளைக் கொண்டுள்ளது. டிஜிட்டல் இந்தியா திட்டத்தின் கீழ் இத்துறையில் குறிப்பிடத்தக்க வருவாய் மற்றும் ஏற்றுமதியை அதிகப்படுத்துவதற்கான வாய்ப்புக்களைக் கொண்டிருப்பதோடு, வளர்ந்து வரும் தொழில்நுட்பத்தில் குறிப்பிடத்தக்க வேலைவாய்ப்புகள் மற்றும் தொழில் முனைவோருக்கான வாய்ப்புக்களைக் கொண்டு உள்ளடக்கிய நீடித்த வளர்ச்சிக்கு உத்வேகம் அளிப்பதற்கும் இது வழி வகுக்கும்.
அடுத்த 7 ஆண்டுகளில் இக் கொள்கையின் கீழ் செயல்படுத்தப்படும் திட்டங்களுக்கு 1,500 கோடி ரூபாய் செலவிடப்படும். இந்த 1,500 கோடி ரூபாய், மென்பொருள் வளர்ச்சி நிதியம் மற்றும் ஆராய்ச்சி கண்டுப்பிடிப்பு நிதியத்திற்கு பகிர்ந்து அளிக்கப்படும்.
(Visitor Counter : 61
குடியரசுத் துணைத் தலைவர் செயலகம்
ஊரகப் பகுதிகளில் வேலைவாய்ப்பு உருவாக்கத்துக்கு, வேளாண் அடிப்படையிலான தொழில்களை ஊக்குவிக்க வேண்டும்: குடியரசுத் துணைத் தலைவர் வலியுறுத்தல்
ஊரகப் பகுதிகளில் வேலைவாய்ப்பு உருவாக்கத்துக்கு, வேளாண் அடிப்படையிலான தொழில்களை ஊக்குவிக்க வேண்டும் என குடியரசுத் துணைத் தலைவர் திரு. எம். வெங்கையா நாயுடு கூறியுள்ளார்.
பீகார் மாநிலம் புசா நகரில் உள்ள டாக்டர் ராஜேந்திர பிரசாத் மத்திய வேளாண் பல்கலைக்கழகத்தின் 2ம் ஆண்டு பட்டமளிப்பு விழாவில் குடியரசுத் துணைத் தலைவர் திரு.எம். வெங்கையா நாயுடு கலந்து கொண்டார். இந்நிகழ்ச்சியில் அவர் பேசியதாவது:
கொவிட்-19 பெருந்தொற்று ஏற்படுத்திய சவால்களுக்கு இடையிலும் நமது விவசாயிகள், உணவு தானிய உற்பத்தியில் சாதனை படைத்துள்ளது பாராட்டத்தக்கது. கடினமாக உழைத்த விவசாயிகளுக்கும், கொரோனா முன்களப் பணியாளர்களுக்கும் நாடு அதிகம் கடமைப்பட்டுள்ளது. வேளாண்மை நமது அடிப்படை கலாச்சாரம். இதற்கு நமது மத்திய, மாநில அரசுகள், தலைவர்கள், பல்கலைக்கழகங்கள், ஆராய்ச்சிக் கழகங்கள் மற்றும் ஊடகம் அதிக முக்கியத்துவம் அளிக்க வேண்டும். நிலையான வேளாண் வளர்ச்சிக்கு தேவையான அனைத்து உதவிகளும் வேளாண்துறைக்கு வழங்கப்பட வேண்டும்.
உலகின் அறிவு மையமாகத் திகழும் பீகாரில் உள்ள நாளந்தா போன்ற கல்வி நிறுவனங்கள் பழம் பெருமையை மீட்க வேண்டும் மற்றும் அறிவு, புதுமை கண்டுபிடிப்பின் மையமாக மீண்டும் ஆக்கப்பட வேண்டும். விவசாயிகள் மற்றும் விவசாய உற்பத்தி நிறுவனங்களின் கூட்டு முயற்சிகளுக்கு வேளாண் பல்கலைக்கழகங்கள் வழிநடத்த உதவ வேண்டும். விவசாயிகளின் வருமானத்தை அதிகரிக்க, தொழில்நுட்பத்தை அதிகளவில் பயன்படுத்த வேண்டும். விவசாய படிப்பில் பட்டம் வென்ற மாணவர்கள், தாங்கள் தேர்ந்தெடுத்த துறையில் சாதிக்கப் பாடுபட வேண்டும் மற்றும் நாட்டின் வளர்ச்சிக்குப் பங்களிக்க வேண்டும்.
இவ்வாறு குடியரசுத் துணைத் தலைவர் திரு. எம்.வெங்கையா நாயுடு கூறினார்.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்: https://www.pib.gov.in/PressReleasePage.aspx?PRID=1769845
பிரதமர் அலுவலகம்
2022 காமன்வெல்த் விளையாட்டு போட்டியில் இந்திய மகளிர் ஹாக்கி அணி வெண்கலப் பதக்கம் வென்றதற்குப் பிரதமர் பெருமிதம்
2022 காமன்வெல்த் விளையாட்டுப் போட்டியில், நியூசிலாந்தை வீழ்த்தி இந்திய மகளிர் ஹாக்கி அணி வெண்கலப் பதக்கம் வென்றதையடுத்து, பிரதமர் திரு நரேந்திர மோடி பெருமிதம் தெரிவித்துள்ளார்.
பிரதமர் டுவிட்டரில் கூறியிருப்பதாவது;
“ஹாக்கியுடன் இந்தியாவுக்கு சிறப்பான உறவு உள்ளது. எனவே, ஒவ்வொரு இந்தியனும் வெண்கலப் பதக்கத்தை வென்றதற்காக நமது மகத்தான மகளிர் ஹாக்கி அணியைப் பற்றி பெருமைப்படுவது உறுதி. பல ஆண்டுகளில் பெண்கள் அணி காமன்வெல்த் பதக்க மேடையில் நின்றது இதுவே முதல் முறை. அணியை எண்ணி பெருமை கொள்வோம்! #Cheer4India"
•••••••••••••
(
புவி அறிவியல் அமைச்சகம்
தென்மேற்கு பருவமழை தேசம் முழுவதையும் இன்று ஆக்ரமிக்கும், 26 ஜூன் 2020: இந்திய வானிலை ஆய்வு துறை.
இந்திய வானிலை ஆய்வு மையத்தின்  புது தில்லியில் உள்ள தேசிய வானிலை முன்னறிவிப்பு மையம் / பிராந்திய வானிலை ஆய்வு மையம் கூறியது:
தென்மேற்குப் பருவமழை ராஜஸ்தான், ஹரியானா மற்றும் பஞ்சாபின் மீதமுள்ள பகுதிகளுக்கு மேலும் முன்னேறியுள்ளது, இதனால் 26, ஜூன் 2020 அன்று இது நாடு முழுவதையும் ஆக்கிரமிக்கும்.
- மேற்கூறிய சாதகமான வானிலை நிலைமைகளுடன், ஜூன் 26 மற்றும் 28 ஆம் தேதிகளில் வடகிழக்கு மாநிலங்கள் மற்றும் அதனுடன் இணைந்த கிழக்கு இந்தியப் பகுதிகளில் மிதமான மழை / இடியுடன் கூடிய மழை பெய்யும். மேலும், பீகார், துணை இமயமலை மேற்கு வங்கம் மற்றும் சிக்கிம், அருணாச்சலப் பிரதேசம், அசாம், மேகாலயா, நாகாலாந்து, மணிப்பூர், மிசோரம் மற்றும் திரிபுரா ஆகிய மாநிலங்களில் அதன் பின்னர்  மழையின் அளவும், தீவிரமும் குறைய வாய்ப்புள்ளது.
- 26 மற்றும் 27ஆம் தேதிகளில் துணை இமயமலை மேற்குவங்கம் மற்றும் சிக்கிம் பகுதிகளின் சில இடங்களில் மிகவும் கன மழையுடன்  மிக அதிக மழைப்பொழிவு இருக்கும் என்றும் ஜூன் 28, 2020 அன்று ஒரு சில இடங்களில் மிக கனமழை பெய்யும் என்று எதிர்பார்க்கப்படுகிறது.
- 26 மற்றும் 27 ஆம் தேதிகளில் அஸ்ஸாம் மற்றும் மேகாலயாவில் மிக அதிக மழைப்பொழிவும் சில இடங்களில் கன மழை பெய்யும், 28 ஆம் தேதி சில இடங்களில் கன மழையும், மற்றும் ஜூன் 29, 2020 ஆம் தேதி சில இடங்களில் கன மழையுடன் அதிக மழைப்பொழிவும் இருக்க வாய்ப்புள்ளது.
- 26 மற்றும் 27 ஆம் தேதிகளில் பீகாரில் சில இடங்களில் அதிக மழைப்பொழிவும் ஒரு சில இடங்களில் கனமழையும் பெய்யும். 28ஆம் தேதி சில இடங்களில் அதிக மழைப்பொழிவும் மற்றும் ஜூன் 29, 2020 ஒரு சில இடங்களில் அதிகளவு மழைப்பொழிவும் இருக்கும்.
- 26 மற்றும் 27 ஆம் தேதிகளில் அருணாச்சலப் பிரதேசத்தில் ஒரு சில இடங்களில் கனமழையும், அதிக மழைப்பொழிவும் இருக்கும், மேலும், ஜூன் 28, 2020 அன்றும் ஒரு சில இடங்களில் அதிகளவு மழைப்பொழிவு இருக்கும்.
பழங்குடியினர் நலத்துறை அமைச்சகம்
அசாமில் பழங்குடியினர் வளர்ச்சித் திட்டங்களின் நிலை குறித்து மத்திய அமைச்சர் திரு அர்ஜுன் முண்டா ஆய்வு
“பழங்குடி மக்களின் வாழ்வாதாரத்தையும் அசாமில் உள்ள நிறுவனங்களையும் ஊக்குவிப்பதில் வன் தன் திட்டம் மிகப்பெரிய மாற்றத்தை ஏற்படுத்தக்கூடும். ஏகலைவா வித்யாலயா பள்ளிகள் பழங்குடி குழந்தைகளுக்கு உயர்தரமான மற்றும் சீரான கல்வியை வழங்கும்”, என்று மத்திய பழங்குடி விவகாரங்கள் அமைச்சர் திரு அர்ஜுன் முண்டா குவஹாத்தியில் இன்று தெரிவித்தார்.
இரண்டு நாள் சுற்றுப்பயணமாக அசாம் சென்றுள்ள அமைச்சர், இன்று மாநில முதல்வர் திரு ஹிமாந்தா பிஸ்வா சர்மாவை மாநில விருந்தினர் மாளிகையில் சந்தித்துப் பேசினார். மாநிலத்தில் அமல்படுத்தப்படும் பழங்குடி மக்களுக்கான வளர்ச்சித் திட்டங்கள்  குறித்து ஆய்வு செய்வதற்காக முதலமைச்சர் உடனான விரிவான சந்திப்பிற்கு ஏற்பாடு செய்யப்பட்டது. மாநில அரசின் அமைச்சர்கள், முதன்மைச் செயலாளர், டிரைஃபெட்  அமைப்பின் மேலாண் இயக்குநர் திரு பிரவீர் கிருஷ்ணா மற்றும் இதர அதிகாரிகள் இந்த சந்திப்பில் கலந்து கொண்டார்கள்.
இந்தக் கூட்டத்தின்போது வன உற்பத்தி சிறிய ரகப் பொருட்களுக்கான குறைந்தபட்ச ஆதரவு விலை, வன் தன் திட்டம், பழங்குடி மக்களுக்கான பயிற்சி போன்று பழங்குடியினரின் வாழ்வாதாரத்தை மேம்படுத்துவதற்காக மத்திய அரசு மேற்கொண்டு வரும் திட்டங்களின் வளர்ச்சிநிலை குறித்து திரு அர்ஜுன் முண்டா ஆய்வு செய்தார்.
பழங்குடி மக்களுக்கு வருவாயை உருவாக்கவும், அவர்களுக்கு அதிகாரம் அளிக்கவும் அனைத்து மாநிலங்களிலும் திட்டங்களின் அமலாக்கம் குறித்து ஆய்வு செய்ய திட்டமிடப்பட்டுள்ளது.
தற்சார்பு இந்தியாவை நோக்கி வளர்ச்சி அடைவதையும், நாடுமுழுவதும் உள்ள பழங்குடி மக்களின் வாழ்க்கை மற்றும் வாழ்வாதாரங்களை முற்றிலும் மாற்றி அமைப்பதையும் இதுபோன்ற பயணங்களும் திட்டங்களும் நோக்கமாகக் கொண்டுள்ளன.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1754345
----
(Visitor Counter : 289
பிரதமர் அலுவலகம்
ஸ்ரீ குரு ராம் தாஸ் ஜியின் பிறந்தநாளையொட்டி பிரதமர் மரியாதை
ஸ்ரீ குரு ராம் தாஸ் ஜியின் பிறந்தநாளையொட்டி பிரதமர் திரு நரேந்திர மோடி, அவருக்கு மரியாதை செலுத்தியுள்ளார்.
பிரதமர் வெளியிட்டுள்ள டுவிட்டர் பதிவில் கூறியிருப்பதாவது;
"ஸ்ரீ குரு ராம் தாஸ் ஜியின் பிறந்தநாளில் அவருக்கு நான் தலைவணங்குகிறேன். சேவை மற்றும் கருணைக்கு முக்கியத்துவம் அளித்து சீக்கிய வரலாறு மற்றும் கலாச்சாரத்திற்கு அவர் அழியாத பங்களிப்பைச் செய்துள்ளார். அவர் ஒரு சிறந்த கவிஞராகவும் இருந்தார்,அவரது படைப்புகள் பக்தியை பிரதிபலித்தன."
பிரதமர் அலுவலகம்
ரோமில் ஜி-20 உச்சிமாநாட்டிற்கிடையே ஸ்பெயின் பிரதமருடன் பிரதமரின் சந்திப்பு
2021 அக்டோபர் 31ல், ரோமில் ஜி-20 உச்சிமாநாடுக்கிடையே ஸ்பெயின் பிரதமர் மேன்மைதங்கிய திரு பெட்ரோ சான்செஸைப் பிரதமர் திரு நரேந்திர மோடி சந்தித்தார்.
2. ஏர்பஸ் ஸ்பெயின் நிறுவனத்திடமிருந்து 56 சி295 போர்விமானங்கள் கொள்முதல் செய்வதற்கான ஒப்பந்தத்தில் அண்மையில் கையெழுத்திட்டது உட்பட இருதரப்பு வர்த்தகம் மற்றும் முதலீட்டுத் தொடர்புகள் அதிகரித்திருப்பதை இரு தலைவர்களும் வரவேற்றனர். இவற்றில் 40, டாட்டா அட்வான்ஸ் சிஸ்டம்ஸ் நிறுவனத்துடன் இணைந்து 'இந்தியாவில் தயாரிக்கப்பட உள்ளன. இமொபிலிட்டி, தூய தொழில்நுட்பம், மேம்படுத்தப்பட்ட பொருள்கள், ஆழ்கடல் கண்டுபிடிப்பு போன்ற புதிய துறைகளில் இரு தரப்பு ஒத்துழைப்பை மேலும் விரிவாக்க இவர்கள் ஒப்புக் கொண்டனர். பசுமை ஹைட்ரஜன், அடிப்படைக் கட்டமைப்பு, பாதுகாப்புத் தளவாட உற்பத்தி உள்ளிட்ட பல்வேறு துறைகளில் முதலீடு செய்ய ஸ்பெயினுக்கு அழைப்பு விடுத்த பிரதமர் மோடி, இந்தியாவின் தேசிய அடிப்படை கட்டமைப்புத் திட்டம், சொத்துக்களைப் பணமாக்கும் திட்டம், விரைவு சக்தித் திட்டம் ஆகியவற்றில் கூடுதல் பயனடையுமாறும் கூறினார்.
3. இந்திய - ஐரோப்பிய ஒன்றிய உறவுகள் அதேபோல் பருவ நிலை மாற்றம் குறித்த செயல்திட்டத்தில் ஒத்துழைப்பு, வரவிருக்கும் சிஓபி26 முன்னுரிமைகள், பற்றியும் இரு தலைவர்களும் விவாதித்தனர். ஆப்கானிஸ்தான், இந்திய - பசிபிக் உள்ளிட்ட பரஸ்பர நலன் சார்ந்த பிராந்திய மற்றும் உலகளாவிய விஷயங்களின் மீதான கருத்துக்களையும் அவர்கள் பரிமாறிக் கொண்டனர்.
4. பிரதமர் சான்செஸை இந்தியாவில் அடுத்த ஆண்டு வரவேற்பதைப் பிரதமர் மோடி எதிர்நோக்கி இருக்கிறார்
(
விவசாயத்துறை அமைச்சகம்
தடுக்க இயலாத இயற்கை அபாயங்களால் ஏற்படும் பயிர் இழப்புக்கு பிரதமரின் பயிர் காப்பீட்டு திட்டத்தின் கீழ் விரிவான காப்பீடு வழங்க மத்திய அரசு உறுதிபூண்டுள்ளது
தடுக்க இயலாத இயற்கை அபாயங்களால் ஏற்படும் பயிர் இழப்புக்கு பிரதமரின் பயிர் காப்பீட்டு திட்டத்தின் கீழ் விரிவான காப்பீடு வழங்க மத்திய அரசு உறுதிபூண்டுள்ளதாக மத்திய வேளாண்மை மற்றும் விவசாயிகள் நல அமைச்சகம் கூறியுள்ளது.
பிரதமரின் பயிர் காப்பீடு திட்டம் உலகிலேயே 3-வது பெரிய பயிர் காப்பீட்டு திட்டமாகும். இது வரும் ஆண்டுகளில் நம்பர் 1 திட்டமாக மாற வாய்ப்பு உள்ளது. ஒவ்வொரு ஆண்டும் இத்திட்டத்தின் கீழ் சுமார் 5 கோடி விவசாயிகளின் விண்ணப்பங்கள் பெறப்பட்டு வருகின்றன. கடந்த 6 ஆண்டுகளில் இந்த காப்பீட்டு திட்டத்தில் நம்பிக்கை கொண்டவர்களின் எண்ணிக்கை அதிகரித்து வருகிறது.
கடந்த 6 ஆண்டுகளில் விவசாயிகள் ரூ.25,186 கோடி பிரிமியம் செலுத்தியுள்ளனர். 2022, அக்டோபர் 31-ந் தேதி நிலவரப்படி ரூ.1,25,662 கோடி விவசாயிகளுக்கு இழப்பீடாக வழங்கப்பட்டுள்ளது.
வணிகம் மற்றும் தொழில்துறை அமைச்சகம்
இந்தியர தரக்குழுமத்தின் உலக அங்கீகாரச்சான்று தினம் 2020
வர்த்தகம் மற்றும் பொருளாதாரத்தில் அங்கீகாரச்சான்றின் பங்கை மேம்படுத்துவதற்காகவும், முன்னிலைப்படுத்துவதற்காகவும் ஆண்டுதோறும் ஜூன் 9-ம் தேதி உலக அங்கீகாரச்சான்று தினமாக கொண்டாடப்படுகிறது. இந்த ஆண்டுக்கான மையப்பொருள் “அங்கீகாரச்சான்று : உணவுப் பாதுகாப்பை மேம்படுத்துவது” ஆகும். இதனனை சர்வதேச அங்கீகாரச்சான்று அமைப்பும், சர்வதேச சோதனைச் சாலை அங்கீகார கூட்டுறவுக்கான அமைப்பும் தீர்மானித்து, அறிவித்துள்ளன.
இந்த நாளையொட்டி, நமது நாட்டில், இந்திய தரநிலைக் குழுமத்தின் இரண்டு அமைப்புகளான, சான்றளிக்கும் அமைப்புகளுக்கான தேசிய அங்கீகாரச்சான்று வாரியமும், பரிசோதனை மற்றும் தரநிலை சோதனைச்சாலைகளுக்கான தேசிய அங்கீகார வாரியமும் இணைந்து வெபினார் எனப்படும் இணையதள கருத்தரங்குக்கு ஏற்பாடு செய்திருந்தன. இதில் தொடர்புடைய அனைத்து பங்குதாரர்களும் கலந்துகொண்டனர்.
இது தொடர்பான விரிவான தகவல்களுக்கு: https://pib.gov.in/PressReleasePage.aspx?PRID=1630604
----
(Visitor Counter : 224
குறு சிறு மற்றும் நடுத்தர தொழில் துறை அமைச்சகம்
எம்.எஸ்.எம்.இ.க்களுக்கான ஒதுக்கீடு
குறு, சிறு மற்றும் நடுத்தரத் தொழில்கள் அமைச்சகத்தின் கடந்த ஐந்தாண்டுகளுக்கான வரவுசெலவுத் திட்ட ஒதுக்கீடு இணைப்பு - 1ல் கொடுக்கப்பட்டுள்ளது.
நிதி நெருக்கடியை சமாளிக்க, தற்சார்பு இந்தியா அறிவிப்பின் ஒரு பகுதியாக அவசர கடன் உத்தரவாத திட்டம்  அறிவிக்கப்பட்டது. சிறு, குறு மற்றும் நடுத்தரத் தொழில் நிறுவனங்களில் ரூ.50,000 கோடி சமபங்குகளை  முதலீடு செய்ய மத்திய அரசு தற்சார்பு இந்தியாவை செயல்படுத்துகிறது. கூடுதலாக, குறு, சிறு மற்றும் நடுத்தரத் தொழில்களில் சூரிய எரிசக்தி செயல்திறனுக்கான சந்தை மாற்றம்  போன்ற பல்வேறு திட்டங்களின் மூலம், பசுமைத் துறை தொழில்நுட்பத்தை மாற்றியமைக்க உதவியுள்ளது.
இணைப்பு – 1
|
|
கடந்த ஐந்து ஆண்டுகளில், ஆண்டு வாரியாக, எம்.எஸ்.எம்.இ. அமைச்சகத்தின் பட்ஜெட் ஒதுக்கீடு:
|
|

|
|
ஆண்டு
|
|
வரவு செலவுத் திட்ட மதிப்பீடு
|
|
திருத்திய மதிப்பீடு
|
|
உண்மையாக உள்ள
|
|
செலவினம் % திருத்த மதிப்பீடு
|
|
2018-19
|
|
6,552.61
|
|
6,552.61
|
|
6,513.13
|
|
99.40
|
|
2019-20
|
|
7,011.29
|
|
7,011.29
|
|
6,717.53
|
|
95.81
|
|
2020-21
|
|
7,572.20
|
|
5,664.22
|
|
5,647.50
|
|
99.70
|
|
2021-22
|
|
15,699.65
|
|
15,699.65
|
|
15,160.46
|
|
96.57
|
|
2022-23
|
|
21,422.00
|
|
23,628.73
|
|
23,583.90
|
|
99.81
இத்தகவலை மத்திய சிறு மற்றும் நடுத்தரத் தொழில் துறை இணையமைச்சர் திரு பானு பிரதாப் சிங் வர்மா மக்களவையில் எழுத்துப்பூர்வமாக அளித்த பதிலில் தெரிவித்துள்ளார்.
பிரதமர் அலுவலகம்
திரு. மனோகர் பாரிகர் மறைவுக்கு பிரதமர் இரங்கல்
கோவா முதலமைச்சர் திரு. மனோகர் பாரிகர் மறைவுக்கு பிரதமர் திரு.நரேந்திர மோடி தனது இரங்கலை தெரிவித்துள்ளார்.
திரு. மனோகர் பாரிகர் ஒப்பற்ற தலைவர். உண்மையான தேசப்பக்தர். சிறந்த நிர்வாகி. ஈடுஇணையற்ற தலைவராக விளங்கியவர் என்றும், அனைவரின் நன்மதிப்பையும் பெற்றவர் என்றும் பிரதமர் தமது இரங்கல் செய்தியில் தெரிவித்துள்ளார். நாட்டுக்கு திரு.பாரிகர் ஆற்றிய அப்பழுக்கற்ற சேவை பல தலைமுறைகளால் நினைவு கூறப்படும் என்றும் அவர் குறிப்பிட்டுள்ளார். திரு. மனோகர் பாரிகர் மறைவால் நான் துயரத்தில் ஆழ்ந்துள்ளேன். அவரது குடும்பத்தினருக்கும், ஆதரவாளர்களுக்கும் தமது இரங்கலை தெரிவித்துள்ள பிரதமர், அவரது ஆன்மா சாந்தியடைய எல்லாம் வல்ல இறைவனை பிரார்த்திப்பதாக குறிப்பிட்டுள்ளார்.
நவீன கோவாவை வடிவமைத்தவர் திரு. மனோகர் பாரிகர் என்றும், அவரது நட்பு ரீதியிலான ஆளுமை மற்றும் அனைவராலும் எளிதில் அணுகக் கூடிய இயல்பான பண்பு ஆகியவற்றால் பல ஆண்டுகளாக சிறந்த தலைவராக அவரால் நீடிக்க முடிந்தது என்றும் அவர் குறிப்பிட்டிருந்தார். திரு. பாரிகரின் மக்கள் ஆதரவு கொள்கைகளால் கோவா குறிப்பிடத்தக்க அளவில் முன்னேற்றம் கண்டது என்றும் பிரதமர் தெரிவித்துள்ளார்.
பாதுகாப்பு அமைச்சராக திரு. பாரிகர் ஆற்றிய பணிகளுக்காக அவருக்கு இந்தியா நன்றிக்கடன் பட்டுள்ளதாக தெரிவித்துள்ள பிரதமர், பாதுகாப்பு நலன்களுக்காக அவர் மேற்கொண்ட முடிவுகள் நாட்டின் பாதுகாப்பை மேம்படுத்தியது என்றும் குறிப்பிட்டுள்ளார். ராணுவத்திற்கான உபகரணங்களை உள்நாட்டிலேயே உற்பத்தி செய்வதை திரு. பாரிகர் ஊக்குவித்தார் என்றும், முன்னாள் படை வீரர்களின் மேம்பாட்டிற்காக உழைத்தவர் என்றும் பிரதமர் தமது இரங்கல் செய்தியில் தெரிவித்துள்ளார்.
சிறுபான்மையினர் நலன் அமைச்சகம்
பெண்களின் சுதந்திரம், கண்ணியம், அதிகாரமளித்தல் மற்றும் அரசியல் சாசன சமத்துவம் போன்றவற்றில், “தாலிபன் மனப்பான்மை“ இந்தியாவில் சகித்துக்கொள்ளப்பட மாட்டாது என மத்திய சிறுபான்மையினர் நலத்துறை அமைச்சர் திரு.முக்தர் அப்பாஸ் நக்வி தெரிவித்துள்ளார்
பெண்களின் சுதந்திரம், கண்ணியம், அதிகாரமளித்தல் மற்றும் அரசியல் சாசன சமத்துவம் போன்றவற்றில், “தாலிபன் மனப்பான்மை“ இந்தியாவில் சகித்துக்கொள்ளப்பட மாட்டாது என மத்திய சிறுபான்மையினர் நலத்துறை அமைச்சர் திரு.முக்தர் அப்பாஸ் நக்வி தெரிவித்துள்ளார். தேசிய சிறுபான்மையினர் ஆணையம் புதுதில்லியில் இன்று  ஏற்பாடு செய்திருந்த “சிறுபான்மையினர் தினக் கொண்டாட்ட“ நிகழ்சசியில் அவர் உரையாற்றினார்.
சமூக தீமையாக கருதப்படும் முத்தலாக் நடைமுறை குற்றமாக்கப்பட்டதை எதிர்ப்போர் அல்லது மெஹரத்துடன் ஹஜ் புனதி யாத்திரை மேற்கொள்ள இஸ்லாமிய பெண்களுக்கு விதிக்கப்பட்ட கட்டுப்பாடுகள் அகற்றப்பட்டதை எதிர்த்து கேள்வி எழுப்புவோரும் தான், பெண்களின் திருமண வயது தொடர்பான அரசியல் சாசன சமத்துவத்திற்கு எதிராக தற்போது சலசலப்பை உருவாக்கி வருவதாகவும், இவர்கள், இந்திய அரசியல் சாசனத்தின் சாராம்சத்திற்கு எதிர்ப்பதை “தொழிலாகக் கொண்ட போராட்டக்காரர்கள்“ என்றும் திரு.நக்வி தெரிவித்துள்ளார்.
“முன்னேற்றம் மற்றும் கண்ணியத்திற்கான உறுதிப்பாடு“ மூலம், “போலியான சமாதானப்படுத்துதலை அரசு தகர்த்தெறிந்துள்ளதாக திரு.நக்வி குறிப்பிட்டார். இந்தியர்களின் அரசியல் சாசன மற்றும் சமூகப் பொறுப்புணர்வு, குறிப்பாக பெரும்பான்மை சமுதாயத்தின் பொறுப்புணர்வு காரணமாக, சிறுபான்மையினரின் சமூக-பொருளாதார-கல்வி, மத மற்றும் பிற உரிமைகள், நாட்டில் பாதுகாப்பாக இருப்பதை உறுதி செய்துள்ளது.
ஒருபுறம், ஏறத்தாழ உலகில் உள்ள அனைத்து மதங்களைப் பின்பற்றுவோரும் இந்தியாவில் வசிக்கும் நிலையில், மறுபுறம், ஏராளமான நாத்திகர்களும் இந்த நாட்டில் உரிய கண்ணியம் மற்றும் சம அளவிலான அரசியல் சாசன மற்றும் சமூக உரிமைகளுடன் வசிப்பதாகவும் அமைச்சர் குறிப்பிட்டார்.
நாட்டில் சிறுபான்மையின மக்களின் நலன்களைப் பாதுகாப்பகதில், தேசிய சிறுபான்மையினர் ஆணையம் முக்கியப் பங்கு வகிப்பதாகவும் திரு.முக்தர் அப்பாஸ் நக்வி பாராட்டுத் தெரிவித்தார்.
உள்துறை அமைச்சகம்
கோவிட்-19 தொற்று பரவலைத் தடுப்பதற்கான பொது முடக்கத்திலிருந்து கூடுதலாக வேளாண்மை, வனப்பிரிவு நடவடிக்கைகள், மாணவர்களுக்கான கல்வி புத்தகங்கள் விற்பனை கடைகள், மின் விசிறி விற்பனை கடைகளுக்கு விலக்கு அளித்தது மத்திய அரசு
மாற்றியமைக்கப்பட்ட விதிமுறைகள் தொகுப்பின்கீழ், சில நடவடிக்கைகளுக்கு விலக்கு அளித்து மத்திய உள்துறை அமைச்சகம் உத்தரவு பிறப்பித்துள்ளது.
கோவிட்-19 தொற்றை எதிர்கொள்ளும் வகையில் தேசிய அளவிலான பொது முடக்கம் நீட்டிக்கப்பட்ட நிலையில், தொகுக்கப்பட்ட விதிமுறைகளில் மாற்றங்களை செய்து உள்துறை அமைச்சகம் அறிவிப்பு வெளியிட்டது.
மேலே குறிப்பிட்ட திருத்தியமைக்கப்பட்ட விதிகளின் தொகுப்பில், மேலும் சில விதிவிலக்குகளை அரசு அளித்துள்ளது. அதன்படி, கூடுதலாக வேளாண்மை மற்றும் வனத்துறை நடவடிக்கைகள், மாணவர்களுக்கான கல்வி புத்தகங்கள் விற்பனை கடைகள், மின்விசிறி விற்பனை கடைகள் ஆகியவற்றுக்கு பொது முடக்க கட்டுப்பாடுகளிலிருந்து விலக்கு அளிக்கப்பட்டுள்ளது. மேலும், இந்திய துறைமுகங்களில் இந்திய கடல் மாலுமிகளுக்கு பயணத்தை தொடங்குவது / பயணத்தை முடிப்பது மற்றும் அவர்களது இயக்கங்களுக்கான எச்சரிக்கை செய்தியையும் மத்திய உள்துறை அமைச்சகம் வெளியிட்டுள்ளது.
மேலே குறிப்பிட்ட விலக்குகள், தீவிர நோய்த் தொற்று உள்ள பகுதிகள் / கட்டுப்பாட்டு மண்டலங்களுக்கு பொருந்தாது. இந்த மண்டலங்களில் இந்தப் பணிகளுக்கு அனுமதி அளிக்கப்பட மாட்டாது.
(Visitor Counter : 179
அறிவியல் மற்றும் தொழில்நுட்பத்துறை
இணையக் கருத்தரங்கம் வாயிலாக பிரபலமான அறிவியல் படைப்புகள் பகிரப்படும் போது இந்தியா முழுமைக்கு மட்டுமல்லாமல் அதன் எல்லைகளுக்கு அப்பாலும் அது சென்றடையும்.
தேசிய அறிவியல் மற்றும் தொழில்நுட்பத் தொடர்பாடல் கவுன்சில் , அறிவியல் மற்றும் தொழில்நுட்பத் துறையின்  ஒரு தன்னாட்சி நிறுவனமான விக்ஞான் பிரசார் இணைந்து இந்த வாரத் தொடக்கத்தில் “பிரபலமான அறிவியல் படைப்புகள்” என்ற தலைப்பில் இரண்டு இணையக் கருத்தரங்குகளை, ஆராய்ச்சிக்கட்டுரைகளை எழுதுவதற்கான திறன்களைப் பெருக்குதல்  திட்டத்தின் கீழ், ஆராய்ச்சி அறிஞர்களின் அறிவியல் தகவல் தொடர்புத் திறனை வளர்ப்பதற்காக.ஏற்பாடு செய்தனர்.
நாடு முழுவதும் உள்ள 28 மாநிலங்கள் மற்றும் யூனியன் பிரதேசங்களைச் சேர்ந்த அறிஞர்கள் மற்றும் அமெரிக்கா, ஜெர்மனி, யுனைடெட் கிங்டம், இஸ்ரேல் போன்ற 12 நாடுகளிலிருந்தும் அறிஞர்கள் அறிவியல் தகவல் தொடர்பின் முக்கியத்துவம், ஆராய்ச்சியிலிருந்து பிரபலமான கட்டுரைகளை எழுதுதல், பிரபலமான அறிவியல் எழுத்தின் உதவிக்குறிப்புகள் மற்றும் நுட்பங்கள் குறித்து அறிமுகப்படுத்தினர்.
டாக்டர் மனோஜ் படேரியா, அறிவியல் மற்றும் தொழில்நுட்பத் தொடர்புக்கான தேசியக் கவுன்சில் , அறிவியல் மற்றும் தொழில்நுட்பத் துறையின்  தலைவர், மற்றும் டாக்டர் பி.கே. தியாகி, விஞ்ஞானி, விக்ஞான் பிரசர்  ஆகியோர் பார்வையாளர்களுடன் உரையாற்றியதுடன், அறிவியல் தொடர்பு பற்றிய உதவிக்குறிப்புகளையும் பகிர்ந்து கொண்டனர். இந்தியா மற்றும் வெளிநாடுகளில் இருந்து பதிவுசெய்யப்பட்ட மொத்தம் 1282 பங்கேற்பாளர்களுடன் இணையக் கருத்தரங்கு பெரும் வரவேற்பைப் பெற்றது.
"தனது ஆராய்ச்சியை அடிப்படையாகக் கொண்ட பிரபலமான அறிவியல் கதையை ஒருவர் எழுதுவது, அறிவின் ஆழமான- கூர்மையான அறிவியலின் பரந்த கேள்விகளுக்கும், சமூகத்தின் தேவைகளுக்கும் அது எவ்வாறு தொடர்புபடுகிறது என்பதைப் பற்றிய நமது புரிதலை மேம்படுத்துவதில் அதிசயங்களைச் செய்கிறது. எனது ஆராய்ச்சியை எந்த வயதினரும், எந்தக் கல்விப் பின்னணியில் உள்ளவர்களுக்கும், புரிந்துகொள்ளும், பாராட்டும், உற்சாகத்தைத் தூண்டும் விதத்தில் எனது ஆராய்ச்சியை விளக்க முடிந்ததால், பிரச்சினையின் பல பரிமாணங்களை நானே நன்கு புரிந்து கொண்டேன்! ”என்று பொருள் என்று அறிவியல் மற்றும் தொழில்நுட்பத்தின்  செயலாளரும், பேராசிரியருமான அசுதோஷ் சர்மா தெரிவித்தார்.
நுகர்வோர் நலன், உணவு மற்றும் பொது விநியோகம் அமைச்சகம்
செறிவூட்டப்பட்ட அரிசியின் நன்மைகள் குறித்து விழிப்புணர்வுப் பயிலரங்குகளுக்கு ஏற்பாடு செய்யுமாறு மாநில அரசுகளுக்கு மத்திய அரசு அறிவுறுத்தல்
செறிவூட்டப்பட்ட அரிசியின் நன்மைகள் குறித்து விழிப்புணர்வுப் பயிலரங்குகளுக்கு ஏற்பாடு செய்யுமாறு மாநில அரசுகளுக்கு மத்திய அரசு அறிவுறுத்தியுள்ளது. தலசீமியா மற்றும் ரத்த சோகை நோயால் பாதிக்கப்படக்கூடிய வாய்ப்புள்ள மக்களிடையே செறிவூட்டப்பட்ட அரிசியின் நுகர்வு குறித்து தெளிவுபடுத்தும் வகையில், மத்திய உணவு மற்றும் பொது விநியோகத் துறை, குஜராத், மகாராஷ்டிரா, சத்தீஸ்கர், மத்தியப் பிரதேசம், ஜார்க்கண்ட், தெலுங்கானா ராஜஸ்தான், கேரளா உள்ளிட்ட பல்வேறு மாநிலங்களுக்கு அறிவுறுத்தல் வழங்கியுள்ளது. தலசீமியா மற்றும் ரத்த சோகை நோயால் பாதிக்கப்படக்கூடிய மக்கள்தொகையைக் கொண்ட பழங்குடியினர் பகுதிகளில் அந்தந்த மாநில அரசுகள் பயிலரங்குகளை ஏற்பாடு செய்ய வேண்டும் என மத்திய அரசு கேட்டுக்கொண்டுள்ளது.
இந்தவகையில் குஜராத் மாநில அரசு வாபியில் உள்ள மெரில் அகாடமியில் பயிலரங்குகளுக்கு கடந்த 9ந் தேதி ஏற்பாடு செய்திருந்தது. இந்த பயிலரங்குகளில் குஜராத் மாநில நிதியமைச்சர், உணவு மற்றும் பொது விநியோகத்துறை அமைச்சர் மற்றும் உயரதிகாரிகள், மத்திய அரசின் உணவு மற்றும் பொது விநியோகத்துறையைச் சேர்ந்த மூத்த அதிகாரி,தொழில்நுட்ப வல்லுநர்கள் கலந்து கொண்டனர்.
மேலும் விவரங்களுக்கு இதன் ஆங்கில செய்திக் குறிப்பைக் காணவும் https://pib.gov.in/PressReleasePage.aspx?PRID=1858921
சுற்றுச்சூழல் மற்றும் வனத்துறை அமைச்சகம்
தில்லியில் உள்ள தொழிற்சாலைகள் 100 சதவீதம் குழாய் வழி இயற்கை எரிவாயு பயன்பாட்டிற்கு மாற வேண்டும் என காற்றின் தரத்தை நிர்ணயிக்கும் ஆணையம் உத்தரவு
தில்லியில் உள்ள தொழிற்சாலைகள், 100 சதவீதம் குழாய் வழி இயற்கை எரிவாயு பயன்படுத்த காற்று தர ஆணையம் உத்தரவிட்டுள்ளது.
தில்லியில் உள்ள தொழிற்சாலைகள், குழாய் வழி இயற்கை எரிவாயு திட்டத்துக்கு மாறுவதில் ஏற்பட்டுள்ள முன்னேற்றங்கள் குறித்து தேசிய தலைநகர் மண்டலத்தில் உள்ள காற்றுத் தர மேலாண்மை ஆணையம், தில்லி அரசு மற்றும் இயற்கை எரிவாயு நிறுவனங்களுடன் இணைந்து ஆய்வு மேற்கொண்டது.
தில்லியில் உள்ள 50 தொழிற்சாலை பகுதிகளில், சுமார் 1,644 தொழிற்சாலைகள் குழாய் வழி இயற்கை எரிவாயு திட்டத்துக்கு மாற வேண்டும் என அடையாளம் காணப்பட்டிருந்தன. குறிப்பிட்ட அளவிலான தொழிற்சாலைகள் தற்போது குழாய் வழி இயற்கை எரிவாயுவை பயன்படுத்தி வருகின்றன. தில்லி காற்று மாசுவுக்கு, தொழிற்சாலைகளின் பங்களிப்பு அதிகமாக இருப்பதால், அடையாளம் காணப்பட்ட அனைத்து தொழிற்சாலைகளும், குழாய் வழி இயற்கை எரிவாயுவை பயன்படுத்த வேண்டும் என காற்று தர மேலாண்மை ஆணையம் வலியுறுத்தியுள்ளது. இதற்கான குழாய் வழி இயற்கை எரிவாயு இணைப்பு, மீட்டர் பொருத்துதல் மற்றும் இது தொடர்பான கட்டமைப்புகளை நிறைவு செய்வதில் இந்திரபிரஸ்தா காஸ் நிறுவனம், இந்திய கேஸ் ஆணையம் லிமிடெட் ஆகியவை ஆர்வமாக உள்ளன. இப்பணிகளை அடுத்தாண்டு ஜனவரி 31ம் தேதிக்குள் முடிக்க காற்று தர ஆணையம் உத்தரவிட்டுள்ளது. அடையாளம் காணப்பட்ட தொழிற்சாலைகளில் ஆய்வு மேற்கொள்ளவும், அனுமதிக்கப்படாத எரிபொருளை பயன்படுத்தும் தொழிற்சாலைகளுக்கு அபாராதம் விதிக்கவும் தில்லி மாசு கட்டுப்பாட்டு ஆணையத்துக்கும் உத்தரவிடப்பட்டுள்ளது.
-----
(Visitor Counter : 196
பிரதமர் அலுவலகம்
விஸ்வகர்மா ஜெயந்தியை முன்னிட்டு நாட்டு மக்களுக்கு பிரதமர் வாழ்த்து
விஸ்வகர்மா ஜெயந்தியை முன்னிட்டு நாட்டு மக்களுக்கு பிரதமர் திரு நரேந்திர மோடி வாழ்த்து தெரிவித்துள்ளார். திறன்களும், கடமை உணர்வும் அமிர்த காலத்தில் நாட்டை புதிய உச்சத்திற்கு அழைத்துச் செல்லும் என்று அவர் தெரிவித்தார்.
ட்விட்டர் பதிவில் அவர் தெரிவித்ததாவது:
“பகவான் விஸ்வகர்மா ஜெயந்தியை முன்னிட்டு நாட்டு மக்களுக்கு வாழ்த்துகள். இந்தத் தருணத்தில், அனைத்து வகையான படைப்பாற்றல்களுடன் தொடர்புடைய கர்மயோகிகளுக்கு எனது மனமார்ந்த நல்வாழ்த்துகள். உங்களது திறன்களும், கடமை உணர்வும் அமிர்த காலத்தில் நாட்டை புதிய உச்சத்திற்கு அழைத்துச் செல்லப் போகிறது.”